हिन्द महासागर
भारतीय महासागर या हिंद महासागर विश्व का तीसरा सबसे बड़ा महासागर है और पृथ्वी की सतह पर उपस्थित पानी का लगभग 20% भाग इसमें समाहित है। उत्तर में यह भारतीय क्षेत्र (भारतीय उपमहाद्वीप) से, पश्चिम में पूर्व अफ्रीका; पूर्व में कंबोडिया-लाओस-वियतनाम मलेशिया- इंडोनेशिया(मलय सागर), सुंदा द्वीप समूह और ऑस्ट्रेलिया, तथा दक्षिण में दक्षिणध्रुवीय महासागर से घिरा है। विश्व में केवल यही एक महासागर है जिसका नाम किसी देश के नाम यानी, भारत के नाम पर है। प्राचीन भारतीय ग्रंथो में इसे "रत्नाकर" कहा गया है। वैश्विक रूप से परस्पर जुड़े समुद्रों के एक घटक हिंद महासागर को, अटलांटिक महासागर से 20° पूर्व देशांतर जो केप एगुलस से गुजरती है और प्रशांत महासागर से 146°55' पूर्व देशांतर पृथक करती हैं। हिंद महासागर की उत्तरी सीमा का निर्धारण फारस की खाड़ी में 30° उत्तर अक्षांश द्वारा होता है। हिंद महासागर की पृष्टधाराओं का परिसंचरण असममित है। अफ्रीका और ऑस्ट्रेलिया के दक्षिणी सिरों पर इस महासागर की चौड़ाई करीब 10,000 किलोमीटर है; और इसका क्षेत्रफल 73556000 वर्ग किलोमीटर है जिसमें लाल सागर और फारस की खाड़ी शामिल हैं। सागर में जल की कुल मात्रा 292,131,000 घन किलोमीटर होने का अनुमान है। हिन्द महासागर में स्थित मुख्य द्वीप हैं; मेडागास्कर जो विश्व का चौथा सबसे बड़ा द्वीप है, रीयूनियन द्वीप; कोमोरोस; सेशेल्स, मालदीव, मॉरिशस, श्रीलंका और इंडोनेशिया का द्वीपसमूह जो इस महासागर की पूर्वी सीमा का निर्धारण करते हैं। इसकी आकृति विकृत 'एम'की भांति है।यह तीन और से भू-वेष्टित महासागर है। इसकी सीमाओं पर प्राचीन पठारी भूखण्ड स्थित हैं जो इस बात का संकेत देते हैं कि इस महासागर में गर्त एवं खाइयों का अभाव है। बीसवीं शताब्दी तक हिंद महासागर अज्ञात महासागर के नाम से जाना जाता था, लेकिन 1960 से 1965 के बीच अंतरराष्ट्रीय हिंद महासागरीय अभियान (IIOE) के फलस्वरूप इस महासागर की तली के सम्बन्ध में अनेक विलक्षण तथ्य प्रकाश में आए!